Anne Grete Holmsgaard (SF), 2004-10-22:
Jeg er klar over, at ministeren ikke mener, at der skal lovgives på det her område, men åbningsdebatten er et spørgsmål om at sende signaler ud om, hvad man mener der er vigtigt i det danske samfund, og hvad man ønsker at gøre noget ved.
Jeg kan ikke fortolke det anderledes, end at regeringen ikke mener, at det her er vigtigt, og jeg må sige, at det ryster mig, at en ligestillingsminister går op og siger, at hun er stolt af, at det er sådan, frem for at indtage den holdning, »at hvis nu det var mig, der havde skrevet den, ville jeg jo nok også ...«.
Når jeg tager det her op, er det, fordi det gør mig rigtig bekymret for, om ligestillingsministeren vil have den tilstrækkelige styrke til rent faktisk at kæmpe en offensiv ligestillingssag i regeringen og over for sine ministerkolleger.
Det håber jeg selvfølgelig, men jeg må sige, at min tro desværre er svækket.
Jeg er ikke i tvivl om, at ministeren vil afholde stribevis af konferencer og mange andre ting.
Det er jeg overhovedet ikke i tvivl om.
Men åbningsdebatten er et meget vigtigt tidspunkt til at udsende signaler om klare holdninger.
Så kunne ministeren måske have sagt, at hun var så ny, at hun ikke havde nået at få indflydelse på det.
Nej, det var blankt, at ministeren er tilfreds, hun er stolt af det.
Det synes jeg virkelig er et problem.
Jeg må sige, at jeg også synes, det er et problem, at ministeren kan svare, som hun gør, på konsekvenserne af kommunalreformen.
Så afviser ministeren over for fru Line Barfod, at det overhovedet skulle være nødvendigt at lave en redegørelse eller en gennemgang af de mulige kønsmæssige konsekvenser af kommunalreformen.
Ja, umiddelbart kan jeg jo se to meget store farer for, at det her giver kønsskævheder og øgede kønsskævheder.
Den ene er kvinders politiske indflydelse på kommunalt og regionalt niveau, og den anden er kvinder på arbejdsmarkedet, men jeg er ret sikker på, at hvis man virkelig gik seriøst ind i det her, så ville man afdække en række andre problemer.
Her bør der ikke undersøges noget.
Jamen ministeren er jo ikke indenrigsminister.
Hun er ligestillingsminister, og det er hendes opgave hele tiden at holde fast i det her.
Der skal mainstreames, altså integreres, køn skal integreres, og vi skal have styr på, at vi fremmer ligestillingen, at vi ikke svækker ligestillingen.
Jeg må sige, at det virkelig ryster mig.
Så har jeg en tredje ting, som jeg godt vil tage op her.
Ministeren talte – eller gjorde det i hvert fald i noget af sin tid – om etniske kvinders elendige stilling på arbejdsmarkedet og nævnte også forskellige ting, netværk osv.
Netværk er udmærket, og man kan gøre mange af de ting.
Men mit spørgsmål er så helt konkret: Har ministeren det i sit hoved, eller agter hun at lave en målsætning for, i hvilken takt vi vil have integreret etniske kvinder på det danske arbejdsmarked?
Jeg spørger, fordi vi kan dø af snak, og vi kan drukne i snak, velvilje, og hvad ved jeg, men medmindre vi sætter os nogle meget klare mål for, i hvilken takt vi vil have etniske kvinder integreret på det danske arbejdsmarked, så får vi ikke en seriøs diskussion om de midler, der er nødvendige, for at det kan ske.
Vi har peget på nogle af dem i vores forslag til vedtagelse, men ikke på alle, bl.a. fordi man i et vedtagelsesforslag er begrænset af, at man ikke må skrive mere end 150 ord, og der er præcis 150 ord.